CELEX: 32019D0329
Language: lv
Date: 2019-02-25 00:00:00
Title: Komisijas Īstenošanas lēmums (ES) 2019/329 (2019. gada 25. februāris), ar ko paredz specifikācijas attiecībā uz pirkstu nospiedumu un sejas attēla kvalitāti, izšķirtspēju un izmantošanu biometriskai pārbaudei un identifikācijai ieceļošanas/izceļošanas sistēmā (IIS)

26.2.2019   
               
               
                  LV
               
               
                  Eiropas Savienības Oficiālais Vēstnesis
               
               
                  L 57/18
               
            
         KOMISIJAS ĪSTENOŠANAS LĒMUMS (ES) 2019/329
         (2019. gada 25. februāris),
         ar ko paredz specifikācijas attiecībā uz pirkstu nospiedumu un sejas attēla kvalitāti, izšķirtspēju un izmantošanu biometriskai pārbaudei un identifikācijai ieceļošanas/izceļošanas sistēmā (IIS)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2017. gada 30. novembra Regulu (ES) 2017/2226, ar ko izveido ieceļošanas/izceļošanas sistēmu (IIS), lai reģistrētu to trešo valstu valstspiederīgo ieceļošanas un izceļošanas datus un ieceļošanas atteikumu datus, kuri šķērso dalībvalstu ārējās robežas, un ar ko paredz nosacījumus piekļuvei IIS tiesībaizsardzības nolūkos, un ar ko groza Konvenciju, ar ko īsteno Šengenas nolīgumu, un Regulas (EK) Nr. 767/2008 un (ES) Nr. 1077/2011 (1), un jo īpaši tās 36. panta pirmās daļas a) un b) punktu,
         tā kā:
         
                     (1)
                  
                  
                     Ar Regulu (ES) 2017/2226 tika izveidota ieceļošanas/izceļošanas sistēma (IIS) kā sistēma, kura elektroniski reģistrē to trešo valstu valstspiederīgo ieceļošanas un izceļošanas laiku un vietu, kam ir atļauta īstermiņa uzturēšanās dalībvalstu teritorijā, un kura aprēķina viņu atļautās uzturēšanās ilgumu.
                  
               
                     (2)
                  
                  
                     IIS mērķis ir ārējo robežu pārvaldības uzlabošana, neatbilstīgas imigrācijas novēršana un migrācijas plūsmu pārvaldības atvieglošana. IIS jo īpaši būtu jāveicina to personu identificēšana, kuras neatbilst vai vairs neatbilst atļautās uzturēšanās nosacījumiem dalībvalstu teritorijā. Turklāt IIS būtu jāveicina teroristu nodarījumu un citu smagu noziedzīgu nodarījumu novēršana, atklāšana un izmeklēšana.
                  
               
                     (3)
                  
                  
                     Tā kā biometrisko datu kvalitāte un uzticamība ir svarīgi, lai IIS varētu pilnībā izmantot savu potenciālu, ir jāparedz specifikācijas attiecībā uz pirkstu nospiedumu un sejas attēla kvalitāti, izšķirtspēju un izmantošanu biometriskai pārbaudei un identifikācijai IIS, tostarp gadījumos, kad tas ir iegūts, nofotografējot personu, vai iegūts no elektroniska mašīnlasāma ceļošanas dokumenta eMRTD. Tā kā reģistrēto pirkstu nospiedumu kvalitāte ietekmēs IIS pareizu darbību vēl gadus pēc to reģistrēšanas, ilgtermiņā būtu cieši jāuzrauga vides un operatīvie faktori, kas ietekmē reģistrēto pirkstu nospiedumu kvalitāti.
                  
               
                     (4)
                  
                  
                     Šis lēmums neparedz nekādus jaunus standartus; tas atbilst ICAO standartiem.
                  
               
                     (5)
                  
                  
                     Pamatojoties uz minētajiem pasākumiem, Eiropas Aģentūrai lielapjoma IT sistēmu darbības pārvaldībai brīvības, drošības un tiesiskuma telpā būtu jāspēj noteikt plānojumu IIS fiziskajai arhitektūrai, tostarp tās komunikāciju infrastruktūrai, kā arī noteikt sistēmas tehniskās specifikācijas un izstrādāt IIS.
                  
               
                     (6)
                  
                  
                     Tāpēc ir nepieciešams pieņemt specifikācijas attiecībā uz pirkstu nospiedumu un sejas attēla kvalitāti, izšķirtspēju un izmantošanu biometriskai pārbaudei un identifikācijai ieceļošanas/izceļošanas sistēmā (IIS)
                  
               
                     (7)
                  
                  
                     Šis lēmums neskar Eiropas Parlamenta un Padomes Direktīvas 2004/38/EK (2) piemērošanu.
                  
               
                     (8)
                  
                  
                     Saskaņā ar 1. un 2. pantu Protokolā Nr. 22 par Dānijas nostāju, kas pievienots Līgumam par Eiropas Savienību un Līgumam par Eiropas Savienības darbību, Dānija nepiedalījās Regulas (ES) 2017/2226 pieņemšanā un Dānijai šī regula nav saistoša un nav jāpiemēro. Tomēr, ņemot vērā to, ka Regula (ES) 2017/2226 pilnveido Šengenas acquis, Dānija saskaņā ar minētā protokola 4. pantu 2018. gada 30. maijā paziņoja savu lēmumu īstenot Regulu (ES) 2017/2226 savos tiesību aktos. Tādējādi saskaņā ar starptautiskajām tiesībām Dānijai ir saistoša šā lēmuma īstenošana.
                  
               
                     (9)
                  
                  
                     Šis lēmums ir to Šengenas acquis noteikumu pilnveidošana, kuru īstenošanā Apvienotā Karaliste nepiedalās saskaņā ar Padomes Lēmumu 2000/365/EK (3); tāpēc Apvienotā Karaliste nepiedalās šā lēmuma pieņemšanā un Apvienotajai Karalistei šis lēmums nav saistošs un nav jāpiemēro.
                  
               
                     (10)
                  
                  
                     Šis lēmums ir to Šengenas acquis noteikumu pilnveidošana, kuru īstenošanā Īrija nepiedalās saskaņā ar Padomes Lēmumu 2002/192/EK (4); tāpēc Īrija nepiedalās šā lēmuma pieņemšanā un Īrijai šis lēmums nav saistošs un nav jāpiemēro.
                  
               
                     (11)
                  
                  
                     Attiecībā uz Islandi un Norvēģiju – saskaņā ar Nolīgumu, kas noslēgts starp Eiropas Savienības Padomi un Islandes Republiku un Norvēģijas Karalisti par šo valstu asociēšanu Šengenas acquis īstenošanā, piemērošanā un pilnveidošanā (5), šis lēmums ir to Šengenas acquis noteikumu pilnveidošana, kuri attiecas uz jomu, kas minēta Padomes Lēmuma 1999/437/EK (6) 1. panta A punktā.
                  
               
                     (12)
                  
                  
                     Attiecībā uz Šveici – saskaņā ar Nolīgumu starp Eiropas Savienību, Eiropas Kopienu un Šveices Konfederāciju par Šveices Konfederācijas asociēšanu Šengenas acquis īstenošanā, piemērošanā un pilnveidošanā (7) šis lēmums ir to Šengenas acquis noteikumu pilnveidošana, kuri attiecas uz jomu, kas minēta Lēmuma 1999/437/EK 1. panta A punktā, to lasot saistībā ar Padomes Lēmuma 2008/146/EK (8) 3. pantu.
                  
               
                     (13)
                  
                  
                     Attiecībā uz Lihtenšteinu – saskaņā ar Protokolu starp Eiropas Savienību, Eiropas Kopienu, Šveices Konfederāciju un Lihtenšteinas Firstisti par Lihtenšteinas Firstistes pievienošanos Nolīgumam starp Eiropas Savienību, Eiropas Kopienu un Šveices Konfederāciju par Šveices Konfederācijas asociēšanu Šengenas acquis īstenošanā, piemērošanā un pilnveidošanā (9) šis lēmums ir to Šengenas acquis noteikumu pilnveidošana, kuri attiecas uz jomu, kas minēta Lēmuma 1999/437/EK 1. panta A punktā, to lasot saistībā ar Padomes Lēmuma 2011/350/ES (10) 3. pantu.
                  
               
                     (14)
                  
                  
                     Attiecībā uz Kipru, Bulgāriju, Rumāniju un Horvātiju IIS darbībai ir vajadzīgs, lai būtu piešķirta pasīva piekļuve VIS un lai saskaņā ar attiecīgajiem Padomes lēmumiem būtu stājušies spēkā visi Šengenas acquis noteikumi saistībā ar SIS. Minētos nosacījumus var izpildīt tikai tad, kad ir veiksmīgi pabeigta verifikācija saskaņā ar piemērojamo Šengenas izvērtējuma procedūru. Tādēļ IIS būtu jāizmanto tikai tām dalībvalstīm, kuras izpilda minētos nosacījumus līdz IIS darbības sākumam. Dalībvalstīm, kuras IIS nelieto no tās darbības paša sākuma, vajadzētu būt savienotām ar IIS saskaņā ar Regulā (ES) 2017/2226 izklāstīto procedūru, tiklīdz ir izpildīti visi minētie nosacījumi.
                  
               
                     (15)
                  
                  
                     Eiropas Datu aizsardzības uzraudzītājs sniedza atzinumu 2018. gada 27. jūlijā.
                  
               
                     (16)
                  
                  
                     Šajā lēmumā paredzētie pasākumi ir saskaņā ar Viedrobežu komitejas atzinumu,
                  
               IR PIEŅĒMUSI ŠO LĒMUMU.
         
            1. pants
            
               1.   Specifikācijas attiecībā uz pirkstu nospiedumu kvalitāti, izšķirtspēju un izmantošanu biometriskai pārbaudei un identifikācijai IIS ir izklāstītas pielikumā.
            
            
               2.   Specifikācijas attiecībā uz sejas attēla kvalitāti, izšķirtspēju un izmantošanu biometriskai pārbaudei un identifikācijai IIS, tostarp gadījumos, kad tas ir iegūts, nofotografējot personu, vai iegūts elektroniski no eMRTD, ir izklāstītas pielikumā.
            
         
         
            2. pants
            Šis lēmums stājas spēkā divdesmitajā dienā pēc tā publicēšanas Eiropas Savienības Oficiālajā Vēstnesī.
         
         
            Briselē, 2019. gada 25. februārī
            
               
                  Komisijas vārdā –
               
               
                  priekšsēdētājs
               
               Jean-Claude JUNCKER
            
         
         
            (1)  OV L 327, 9.12.2017., 20. lpp.
         
         
            (2)  Eiropas Parlamenta un Padomes 2004. gada 29. aprīļa Direktīva 2004/38/EK par Savienības pilsoņu un viņu ģimenes locekļu tiesībām brīvi pārvietoties un uzturēties dalībvalstu teritorijā, ar ko groza Regulu (EEK) Nr. 1612/68 un atceļ Direktīvas 64/221/EEK, 68/360/EEK, 72/194/EEK, 73/148/EEK, 75/34/EEK, 75/35/EEK, 90/364/EEK, 90/365/EEK un 93/96/EEK (OV L 158, 30.4.2004., 77. lpp.).
         
            (3)  Padomes 2000. gada 29. maija Lēmums 2000/365/EK par Lielbritānijas un Ziemeļīrijas Apvienotās Karalistes lūgumu piedalīties dažu Šengenas acquis noteikumu īstenošanā (OV L 131, 1.6.2000., 43. lpp.).
         
            (4)  Padomes 2002. gada 28. februāra Lēmums 2002/192/EK par Īrijas lūgumu piedalīties dažu Šengenas acquis noteikumu īstenošanā (OV L 64, 7.3.2002., 20. lpp.).
         
            (5)  OV L 176, 10.7.1999., 36. lpp.
         
         
            (6)  Padomes 1999. gada 17. maija Lēmums 1999/437/EK par dažiem pasākumiem, lai piemērotu Eiropas Savienības Padomes, Islandes Republikas un Norvēģijas Karalistes Nolīgumu par abu minēto valstu iesaistīšanos Šengenas acquis īstenošanā, piemērošanā un izstrādē (OV L 176, 10.7.1999., 31. lpp.).
         
            (7)  OV L 53, 27.2.2008., 52. lpp.
         
         
            (8)  Padomes 2008. gada 28. janvāra Lēmums 2008/146/EK par to, lai Eiropas Kopienas vārdā noslēgtu Nolīgumu starp Eiropas Savienību, Eiropas Kopienu un Šveices Konfederāciju par Šveices Konfederācijas asociēšanu Šengenas acquis īstenošanā, piemērošanā un pilnveidošanā (OV L 53, 27.2.2008., 1. lpp.).
         
            (9)  OV L 160, 18.6.2011., 21. lpp.
         
         
            (10)  Padomes 2011. gada 7. marta Lēmums 2011/350/ES par to, lai Eiropas Savienības vārdā noslēgtu Protokolu starp Eiropas Savienību, Eiropas Kopienu, Šveices Konfederāciju un Lihtenšteinas Firstisti par Lihtenšteinas Firstistes pievienošanos Nolīgumam starp Eiropas Savienību, Eiropas Kopienu un Šveices Konfederāciju par Šveices Konfederācijas asociēšanu Šengenas acquis īstenošanā, piemērošanā un pilnveidošanā saistībā ar kontroles atcelšanu pie iekšējām robežām un personu pārvietošanos (OV L 160, 18.6.2011., 19. lpp.).
      
      
         
            PIELIKUMS
            1.   KVALITĀTE
            1.1.   Robežvērtības
            
            1.1.1.   Pirkstu nospiedumi
            
            
               Reģistrācija
            
            Reģistrēšanas brīdī pirkstu nospiedumu attēlu kvalitātes (NFIQ) rādītāja (1) 2.0 versiju (vai jaunāku versiju), ko noteicis Nacionālais Standartu un tehnoloģijas institūts (NIST), izmanto, lai pārbaudītu, vai iegūto pirkstu nospiedumu datu kvalitāte atbilst robežvērtībām, kas noteiktas Regulas (ES) 2017/2226 37. panta 1. punktā minētajās tehniskajās specifikācijās.
            Reģistrācijas nolūkā pirkstu nospiedumu datu kvalitāti novērtē:
            
                        —
                     
                     
                        valsts līmenī dalībvalstis iegūšanas brīdī pirms to nosūtīšanas uz IIS centrālo sistēmu (CS-IIS), pēc izvēles izmantojot eu-LISA nodrošināto, uzturēto un atjaunināto rīku, un
                     
                  
                        —
                     
                     
                        centrālā līmenī.
                     
                  
               Pārbaude (verifikācija)
            
            Lai veiktu verifikāciju, ir ieteicams novērtēt dalībvalstu pirkstu nospiedumu datu kvalitāti iegūšanas brīdī pirms to nosūtīšanas uz CS-IIS, izmantojot NIST pirkstu nospiedumu attēlu kvalitātes (NFIQ) rādītāja 2.0 versiju (vai jaunāku versiju) vai, ja tas nav tehniski iespējams, izmantojot citu rādītāju, kuru vēlams korelēt ar NFIQ 2.0 versiju (vai jaunāku versiju). Korelāciju veic a priori. Ja iegūst NFIQ 2.0. versijas (vai jaunākas versijas) kvalitātes rādītāju, tas jānosūta kopā ar pirkstu nospiedumu datiem uz CS-IIS.
            1.1.2.   Sejas attēli
            
            Sejas attēlu, tajā skaitā tuvā infrasarkanā, kvalitāte atbilst robežvērtībām, kas noteiktas Regulas (ES) 2017/2226 37. panta 1. punktā minētajās tehniskajās specifikācijās un ISO/IEC 19794-5:2011 frontālā attēla tipa attēla prasībām. Sejas attēla kvalitāti novērtē valsts līmenī dalībvalstis iegūšanas brīdī pirms to nosūtīšanas uz CS-IIS, pēc izvēles izmantojot eu-LISA nodrošināto, uzturēto un atjaunināto rīku. Sejas kvalitātes algoritms ir saprotams saskaņā ar ISO/IEC 19794-5:2011 kritērijiem.
            Sejas attēlu kvalitātes robežvērtību nosaka, izmantojot sejas attēla kvalitātes novērtēšanas algoritmu, kas balstīts uz kvalitātes pasākumiem, kuri izklāstīti ISO 19794-5, un nodrošina kvalitātes pārbaudes, kas ir analogas CS-IIS (2) ietvaros īstenotajām.
            1.2.   Biometriskās precizitātes veiktspējas vērtības
            
            Definīcijas
            Regulas (ES) 2017/2226 3. pantā definētās biometriskās precizitātes veiktspējas vērtības ir:
            
                        “29)
                     
                     
                        “nereģistrējamības īpatsvars (Failure to Enrol Rate – FTER)” ir reģistrāciju īpatsvars ar biometrisko datu reģistrēšanas nepietiekamu kvalitāti;
                     
                  
                        30)
                     
                     
                        “kļūdaini pozitīvas identificēšanas īpatsvars (False Positive Identification Rate – FPIR)” ir tādu biometriskās meklēšanas laikā sniegto atbilsmju īpatsvars, kuras neattiecas uz pārbaudāmo ceļotāju;
                     
                  
                        31)
                     
                     
                        “kļūdaini negatīvas identificēšanas īpatsvars (False Negative Identification Rate – FNIR)” ir biometriskās meklēšanas laikā neatrasto atbilsmju īpatsvars, lai gan ceļotāja biometriskie dati bija reģistrēti.”
                     
                  “Biometriskā meklēšana”, kas minēta 30) un 31) punktā, ir tāda pati kā biometriskā identifikācija vai meklēšana “1 līdz N”.
            Saskaņā ar Regulas (ES) 2017/2226 36. panta pirmās daļas g) punktu ir atstāta iespēja īstenošanas aktā noteikt biometriskās veiktspējas papildu vērtības.
            Kļūdainas atbilsmes īpatsvars (False Match(ing) Rate – FMR) ir krāpniecisku mēģinājumu īpatsvars, kas kļūdaini deklarēti, lai atbilstu cita objekta (personas biometriskās veidnes) veidnei.
            Kļūdainas neatbilsmes īpatsvars (False Non-Match(ing) Rate – FNMR) ir patiesu mēģinājumu īpatsvars, kas kļūdaini deklarēti, lai neatbilstu tā paša objekta veidnei.
            Patiess mēģinājums ir viens lietotāja mēģinājums atbilst savai saglabātajai veidnei. Krāpniecisks mēģinājums ir pretējs – lietotāja veidne atbilst kāda cita veidnei.
            1.2.1.   Nereģistrējamības īpatsvars
            
            Nereģistrējamības īpatsvara mērķvērtība ir nulle. Dalībvalstis, izmantojot uz kvalitāti orientētu reģistrēšanas procesu, rūpējas par to, lai izvairītos no šādiem gadījumiem.
            1.2.2.   Biometriskās verifikācijas precizitāte
            
            Kļūdainas neatbilsmes īpatsvara (FNMR) maksimālās vērtības kļūdainas atbilsmes īpatsvaram (FMR) = 0,05 % (5 uz 10 000) ir šādas:
            
                        Veids
                     
                     
                        FMR
                     
                     
                        FNMR
                     
                  
                        Pirkstu nospiedumi
                     
                     
                        0,05 %
                     
                     
                        < 0,5 %
                     
                  
                        Sejas attēls
                     
                     
                        0,05 %
                     
                     
                        < 1 %
                     
                  1.2.3.   Biometriskās identifikācijas precizitāte
            
            Kļūdaini negatīvas identificēšanas īpatsvara maksimālās vērtības kļūdaini pozitīvas identificēšanas īpatsvaram = 0,1 % (1 uz 1 000) ir šādas:
            
                        Veids
                     
                     
                        FPIR
                     
                     
                        FNIR
                     
                  
                        Pirkstu nospiedumi
                     
                     
                        0,1 %
                     
                     
                        < 1,5 %
                     
                  
                        Sejas attēls un pirkstu nospiedumi (multimodāls)
                     
                     
                        0,1 %
                     
                     
                        < 1 %
                     
                  1.3.   Biometriskās precizitātes veiktspējas uzraudzība
            
            Biometriskās precizitātes veiktspēju mēra, izmantojot faktiskos datus, ko katra dalībvalsts iegūst, pamatojoties uz gadījumu reprezentatīvu paraugu dienā robežšķērsošanas vietās pēc izvēles. Mērīšanu pārvalda centralizēti, pilnīgi automātiski, un operatoram nav nepieciešama piekļuve personas datiem.
            Biometriskās veiktspējas mērīšana nav jāveic nepārtraukti: tā var būt atspējota vai iespējota, bet eu-LISA to veic regulāri (vismaz reizi mēnesī).
            Biometriskās veiktspējas mērīšanā neizmanto biometriskos datus. Precizitātes mērīšanai izmantoto attēlu veidnes automātiski dzēš pēc novērtēšanas procesa izpildes. Veiktspējas mērīšanas rezultāti nedrīkst ietvert persondatus.
            1.3.1.   
                  FPIR (kļūdaini pozitīvas identificēšanas īpatsvara) mērīšana
            
            Turpmāk attēlā parādīts, ka gan pirkstu nospiedumu, gan sejas attēla biometrisko datu parauga veidnes ir iekļautas Biometrisko datu salīdzināšanas sistēmā “n” skaita identitātēm.
            
               
            Mērīšanas process ir šāds:
            
                        1.
                     
                     
                        Persona, uz kuru attiecas reģistrācija IIS, iesniedz vienas vai abu biometrisko datu modalitāšu (pirkstu nospiedumu un sejas attēla) paraugu.
                     
                  
                        2.
                     
                     
                        Biometrisko verifikāciju veic ar biometriskajiem atsauces datiem, kas atbilst personas identitātei (attēla 1. posms, ko sauc par “noklusējuma verifikāciju”).
                     
                  
                        3.
                     
                     
                        Pastāvīgam paraugu komplektam otro biometrisko datu modalitāti iegūst no vienas un tās pašas personas (kas iesniegta kopā ar 1. posmu vai arī to var iegūt no biometriskajiem atsauces datiem, kas atbilst personas identitātei). Kombinētos biometriskos datus izmanto, lai identificētu visu galerijas lielumu, izņemot tās personas biometriskos datus, uz kuru biometriskais paraugs attiecas (attēla 2. posms, ko sauc par “pārbaudi, par kuru ir zināms, ka tā ir negatīva”). Paredzams, ka šis identifikācijas process dos nulles rezultātu, jo salīdzināšanas biometriskais paraugs ir apzināti izņemts no salīdzinājuma.
                        Gadījumā, ja 2. posmā izmantotā modalitāte atbilst pirkstu nospiedumiem, identifikāciju (lai novērtētu pirkstu nospiedumu identifikācijas precizitāti) veic saskaņā ar tādiem pašiem nosacījumiem, kas minēti pirmajā daļā.
                     
                  
                        4.
                     
                     
                        Gadījumā, ja biometriskā identifikācija atgriež biometrisko paraugu (kas norādīts kā “atbilstība virs robežvērtības”), tā ir zināma kļūdaini pozitīva identificēšana (tiek uzrādīta cita persona, kas nav paredzētā persona).
                     
                  1. un 2. posms pieder pie identitātes verifikācijas procesa, kas ir daļa no IIS. 3. un 4. posms nepieder pie identitātes verifikācijas procesa, un tos veic, lai mērītu biometriskās precizitātes veiktspēju.
            
               FPIR (kļūdaini pozitīvas identificēšanas īpatsvars – False Positive Identification Rate) aprēķina šādi:
            
               
            1.3.2.   FNIR (kļūdaini negatīvas identificēšanas īpatsvars – False Negative Identification Rate) mērīšana
            
            Attēls 1.3.1. punktā attiecas uz šādu aprakstu.
            Mērīšanas procesā izmanto šādu loģiku, kurā pirmie divi posmi vienmēr ir vieni un tie paši, jo tie ietilpst identitātes verifikācijas procesā, kas ir daļa no IIS:
            
                        1.
                     
                     
                        Persona, uz kuru attiecas reģistrācija IIS, iesniedz vienu vai abu biometrisko modalitāšu paraugus.
                     
                  
                        2.
                     
                     
                        Biometrisko verifikāciju veic ar biometriskajiem atsauces datiem, kas atbilst personas identitātei (attēla “noklusējuma verifikācija” 1. posms).
                     
                  
                        3.
                     
                     
                        Pastāvīga paraugu komplekta izveidei otru biometrisko modalitāti iegūst vai nu no tās pašas personas gadījumā, ja 1. posmā iesniegti abas biometriskās modalitātes, vai no citas personas, attiecībā uz kuru izmantots šā procesa 1. un 2. posms). Kombinētos biometriskos dautu izmanto, lai identificētu visu galerijas lielumu, tostarp tās (to) personas(-u) biometriskos datus, kurai(-ām) pieder attiecīgais biometrisko datu paraugs. Paredzams, ka šis identifikācijas process dos zināmo rezultātu, jo salīdzināšanā ir iekļauts atbilstošs biometrisko datu paraugs.
                     
                  
                        4.
                     
                     
                        Gadījumā, ja 2. posmā izmantotā modalitāte atbilst pirkstu nospiedumiem, identifikāciju (lai novērtētu pirkstu nospiedumu identifikācijas precizitāti) veic saskaņā ar tiem pašiem nosacījumiem, kas minēti 3. punktā.
                     
                  
                        5.
                     
                     
                        Gadījumā, ja biometrisko datu identifikācija neuzrāda gaidāmo biometrisko datu paraugu (kas norādīts kā “atbilst, pārsniedzot slieksni”) trāpījumu sarakstā, tā ir zināma kļūdaini negatīva identificēšana.
                     
                  1. un 2. posms pieder pie identitātes verifikācijas procesa, kas ir daļa no IIS. 3. un 4. posms nepieder pie identitātes verifikācijas procesa, un tos veic, lai mērītu biometrisko datu precizitātes veiktspēju.
            
               FNIR (kļūdaini negatīvas identificēšanas īpatsvars – False Negative Identification Rate) aprēķina šādi:
            
               
            1.3.3.   Biometrisko datu precizitātes mērījumu verifikācija (kļūdainas atbilsmes īpatsvars un kļūdainas neatbilsmes īpatsvars)
            
            
               
            Mērīšanas procesā izmanto šādu loģiku:
            
                        1.
                     
                     
                        Persona, uz kuru attiecas IIS, iesniedz vienu no abu biometrisko datu modalitātēm.
                     
                  
                        2.
                     
                     
                        Biometrisko verifikāciju veic ar biometriskajiem atsauces datiem, kas atbilst personas identitātei (attēla “noklusējuma verifikācija” 1. posms).
                        1. un 2. posms ietilpst identitātes verifikācijas procesā, kas ir daļa no IIS. Šeit sākas biometrisko datu pareizības mērījumi.
                     
                  
                        3.
                     
                     
                        Biometrisko datu parauga verifikāciju veic, salīdzinot ar vairākiem citiem biometrisko datu paraugiem, kas nejaušas izlases veidā ņemti no biometrisko datu galerijas, kurā nav iekļauti sniegtie biometriskie dati. Paredzamais rezultāts ir tāds, ka verifikācija nebūs sekmīga (tas attiecas uz attēla “verifikācijas, par kurām zināms, ka tās nesakrīt” 2. punktu). Jebkura atbilsme nozīmētu nepatiesu atbilsmi.
                     
                  3. posms ļauj aprēķināt kļūdainas atbilsmes īpatsvaru (tiek uzrādīta atbilsme citai personai, kas nav šo datu īpašnieks):
            
               
            
               Piezīme. Nesakrītošu salīdzinājumu skaits ir 3. posmā veikto salīdzinājumu skaits)
            2. posms ļauj aprēķināt kļūdainas neatbilsmes īpatsvaru (netiek uzrādīta atbilsme personai, kas ir biometrisko datu īpašnieks) gadījumā, ja identitāte ir apstiprināta ar citiem līdzekļiem, pamatojoties uz
            
               
            
               Piezīme. Sakrītošu salīdzināšanu skaitu sauc par “pieņemtu”, jo nav pilnīgas pārliecības par to, ka to identitāšu komplektā, ar kurām tiek veikts salīdzinājums, nav iekļauts krāpnieks.
            1.4.   Biometrisko datu aizstāšana, lai uzlabotu kvalitāti vai aizvietotu attēlu, kas iegūts no eMRTD, ar faktisku uzņemtu sejas attēlu no CS-IIS galerijas.
            
            Biometrisko datu aizstāšana notiek tikai pēc identitātes sekmīgas biometriskās verifikācijas.
            1.4.1.   Saglabāto pirkstu nospiedumu datu aizstāšana
            
            Procedūru, kādā tiek aizstāti saglabātie pirkstu nospiedumu dati, kas neatbilst nepieciešamajai kvalitātei, apraksta praktiskajā rokasgrāmatā, kas minēta Regulas (ES) 2017/2226 71. pantā.
            Ja kreiso roku aizstāj ar labo roku (vai otrādi), tiek sākta identifikācija ar no jauna reģistrētajiem pirkstu nospiedumiem, lai garantētu, ka tā neatbilst citai identitātei, kas ir jau reģistrēta sistēmā.
            1.4.2.   Saglabāto sejas attēlu aizstāšana
            
            Procedūru, ar kuru aizstāj saglabātu sejas attēlu, kas neatbilst nepieciešamajai kvalitātei vai kas ir iegūts no elektroniskā mašīnlasāmā ceļošanas dokumenta mikroshēmas, apraksta praktiskajā rokasgrāmatā, kas minēta Regulas (ES) 2017/2226 71. pantā.
            2.   IZŠĶIRTSPĒJA
            2.1.   Pirkstu nospiedumi
            
            CS-IIS saņem pirkstu nospiedumu datus, kuru nominālā izšķirtspēja ir vai nu 500, vai 1 000 ppi (ar pieņemamu novirzi ± 10 ppi) un kuriem ir 256 pelēkās krāsas toņi.
            Pirkstu nospiedumu datus iesniedz saskaņā ar ANSI/NIST-ITL 1–2011 atjauninātu 2015. gada standartu (vai jaunāku versiju) un kā noteikts tehniskajās specifikācijās, kas minētas Regulas (ES) 2017/2226 37. panta 1. punktā.
            2.2.   Sejas attēli
            
            2.2.1.   Definīcija
            
            CS-IIS saņem faktiskus sejas attēlus, kuru izšķirtspēja (portreta režīmā) ir vismaz 600 pikseļi reiz 800 pikseļi, bet ne vairāk kā 1 200 pikseļi reiz 1 600 pikseļi.
            Sejas uzņēmums aizņem pietiekami daudz vietas attēlā, lai nodrošinātu, ka starp acu centriem ir vismaz 120 pikseļi.
            2.2.2.   Krāsas
            
            Ja tiek uzņemts faktisks sejas attēls, tas ir krāsains attēls. Izņēmuma gadījumos, ja krāsainu attēlu nav iespējams uzņemt, var izmantot pelēktoņu vai tuvā infrasarkanā starojuma attēlu. Šādā gadījumā, ja pelēktoņu vai tuvā infrasarkanā starojuma attēla kvalitāte ir pietiekama, to var izmantot verifikācijai vai identifikācijai, bet ne reģistrācijai. Pelēktoņu attēlus pieņem reģistrēšanai tikai tad, ja tie ir iegūti no ceļošanas dokumenta mikroshēmas.
            Saskaņā ar Regulas (ES) 2017/2226 71. pantu īpašus noteikumus par tuvā infrasarkanā starojuma sejas attēliem apraksta rokasgrāmatā.
            3.   BIOMETRIJAS IZMANTOJUMS
            3.1.   Ievadīšana un saglabāšana
            
            3.1.1.   Pirkstu nospiedumi
            
            CS-IIS tiek saglabāti pirkstu nospiedumu dati no četru pirkstu virsmas (3). Ja iespējams, izmanto pirkstu nospiedumus no šādiem labās rokas pirkstiem: rādītājpirksts, vidējais pirksts, zeltnesis, mazais pirkstiņš.
            Ja nav iespējams iegūt pirkstu nospiedumus, izmantojot minētos labās rokas pirkstus, iegūst kreisās rokas minēto četru pirkstu nospiedumus, ja tie ir pieejami. Šādos gadījumos, ja iegūt četrus labās rokas pirkstu nospiedumus nav iespējams tikai īslaicīgi, pirkstu nospiedumu datus skaidri atzīmē un, ja minētā īslaicīgā neiespējamība vairs nepastāv, pirkstu nospiedumu datus no labās rokas iegūst izceļošanas vai turpmākas ieceļošanas reizē saskaņā ar Regulas (ES) 2017/2226 37. panta 1. punktā minētajām tehniskajām specifikācijām (īslaicīga neiespējamība).
            Lai ievērotu piemērojamo slieksni, būtu jāveic pirkstu nospiedumu datu atkārtota iegūšana, ja nepieciešams, divas reizes attiecībā uz jebkuru konkrēto datu subjektu (t. i., kopā būtu jāveic trīs iegūšanas mēģinājumi). Atkārtotas iegūšanas mēģinājumos būtu jāizmanto visi pirksti, tāpat kā tas tika sākotnēji mēģināts.
            Pirkstu nospiedumu dati, kas neatbilst piemērojamajam kvalitātes slieksnim:
            
                        1)
                     
                     
                        tiek saglabāti CS-IIS;
                        
                                    a)
                                 
                                 
                                    biometrisko datu verifikāciju veic, izmantojot šos datus;
                                 
                              
                                    b)
                                 
                                 
                                    biometrisko datu identifikāciju neveic, izmantojot pirkstu nospiedumus, kas neatbilst kvalitātes slieksnim, izņemot tiesībaizsardzības nolūkos;
                                 
                              
                  
                        2)
                     
                     
                        tos apzīmē valsts sistēmā saskaņā ar tehniskajām specifikācijām, kas minētas Regulas (ES) 2017/2226 37. panta 1. punktā (tehniska neiespējamība), lai tos varētu iegūt nākamajā robežšķērsošanas vietā.
                     
                  
               NIST lietā, ko valstu sistēmās nosūta uz CS-IIS un kas tajā saglabāts, iekļauj arī pirkstu nospiedumu reģistrācijas nosacījumus, tostarp iestāžu veiktās uzraudzības līmeni un metodi, kas izmantota, lai iegūtu četrus pirkstu virsmas attēlus, kā norādīts ANSI/NIST-ITL 1–2011: atjaunināts 2015. gada standarts (4) (vai jaunāka versija).
            3.1.2.   Sejas attēls
            
            CS-IIS saglabā faktisko sejas attēlu, kas iegūts robežšķērsošanas vietā un iesniegts CS-IIS kā daļa no NIST konteinera, kā norādīts ANSI/NIST-ITL 1–2011: ajaunināta 2015. gada standarta versija (vai jaunāka versija).
            Izņēmuma gadījumos, kad nav iespējams iegūt pietiekami kvalitatīvu sejas attēlu no faktiskā subjekta, ir nepieciešama reģistrācija no elektronisku mašīnlasāmu ceļošanas dokumenta (eMRTD) mikroshēmas, ja tas ir tehniski iespējams un pēc sekmīgas elektroniskās verifikācijas saskaņā ar procesu, kas aprakstīts Regulas (ES) 2017/2226 71. pantā minētajā praktiskajā rokasgrāmatā.
            Attēlus, kas skenēti no ceļošanas dokumenta biogrāfijas lapas, neizmanto un nenosūta uz CS-IIS.
            Vīzas pieteikuma iesniedzēju fotogrāfijas, kas saglabātas Vīzu informācijas sistēmā (VIS), kas izveidota saskaņā ar Eiropas Parlamenta un Padomes Regulu (EK) Nr. 767/2008 (5), netiek izmanto, lai veiktu jebkādu elektronisku biometrisko verifikāciju vai identifikāciju ar CS-IIS.
            Praktisku iemeslu dēļ nav obligāti jānosaka kvalitātes robežvērtība faktiskiem sejas attēliem tikai nolūkā tos verificēt attiecībā pret CS-IIS uzglabātajiem attēliem. Tomēr, lai varētu veikt sekmīgu verifikāciju atbilstīgi saskaņotajām salīdzināšanas novērtējuma robežvērtībām, arī šādos gadījumos būtu vajadzīgi pietiekami kvalitatīvi attēli.
            Lai nodrošinātu noteikto kvalitātes robežvērtību, jo īpaši gadījumos, kad sejas attēlu nav iespējams iegūt elektroniski no elektronisku mašīnlasāmu ceļošanas dokumentu (eMRTD) (6) mikroshēmas, piemēro šādus pasākumus:
            
                        1.
                     
                     
                        Gadījumos, kad sejas uzņemšanas vienība attēlus reģistrē nepārtrauktā plūsmā, jaunu uzņēmumu veic pietiekami ilgi, līdz iegūtais optimālais attēls uzņēmumu plūsmā tiek nosūtīts uz CS-IIS. Nosūtītu zemākas kvalitātes paraugu CS-IIS apzīmē kā tādu, kā noteikts Regulas (ES) 2017/2226 37. panta 1. punktā minētajās tehniskajās specifikācijās.
                     
                  
                        2.
                     
                     
                        Ja sejas uzņemšanas vienība pēc tam, kad operators to ir aktivējis, reģistrē statiskus atsevišķus attēlus, veic pietiekami daudz jaunu uzņēmumu, līdz iegūtais optimālais attēls tiek nosūtīts uz CS-IIS. Nosūtītu zemākas kvalitātes paraugu CS-IIS apzīmē kā tādu, kā noteikts Regulas (ES) 2017/2226 37. panta 1. punktā minētajās tehniskajās specifikācijās.
                     
                  Paraugprakses rokasgrāmata, kas jāievēro attiecībā uz šās daļas iepriekšējos divos punktos minēto sejas attēlu uzņemšanu, jāiekļauj Regulas (ES) 2017/2226 71. pantā minētajā praktiskajā rokasgrāmatā.
            3.1.3.   Attēla saspiešana
            
            
               Pirkstu nospiedumu attēli
            
            Piemērotajā saspiešanas algoritmā jāievēro NIST ieteikumi. Rezultātā pirkstu nospiedumu datus ar 500 ppi izšķirtspēju saspiež, izmantojot WSQ algoritmu (ISO/IEC 19794), savukārt pirkstu nospiedumu datiem ar 1 000 ppi izšķirtspēju izmanto JPEG 2000 attēla saspiešanas standartu (ISO/IEC 15444–1) un kodu sistēmu. Mērķa saspiešanas pakāpe ir 15:1.
            
               Sejas attēli
            
            Attēlus, kas saspiesti ar JPG (ISO/IEC 10918) vai JPEG 2000 (JP2) (ISO/IEC 15444–1) attēla saspiešanas standartu un kodu sistēmu, iesniedz CS-IIS, kā noteikts Regulas (ES) 2017/2226 37. panta 1. punktā minētajās tehniskajās specifikācijās. Maksimālā atļautā attēla saspiešanas pakāpe ir 1:20.
            3.2.   Biometriskā verifikācija
            
            3.2.1.   Pirkstu nospiedumi
            
            CS-IIS jāvar veikt biometrisko verifikāciju, izmantojot viena, divu vai četru pirkstu virsmas kontrolnospiedumus.
            Ja izmanto četru pirkstu virsmas kontrolnospiedumus, izmanto šādu pirkstu nospiedumu datus: rādītājpirksts, vidējais pirksts, zeltnesis, mazais pirkstiņš.
            Ja izmanto viena vai divu pirkstu virsmas kontrolnospiedumus, parasti izmanto šādus pirkstus:
            
                        a)
                     
                     
                        viens pirkts: rādītājpirksts;
                     
                  
                        b)
                     
                     
                        divi pirksti: rādītājpirksts un vidējais pirksts.
                     
                  Alternatīvi var izmantot šādus pirkstus:
            
                        a)
                     
                     
                        viens pirkts: pirmais pieejamais pirksts šādā secībā – rādītājpirksts, vidējais pirksts, zeltnesis un mazais pirkstiņš;
                     
                  
                        b)
                     
                     
                        divi pirksti: pirmie divi pieejamie pirksti šādā secībā – rādītājpirksts, vidējais pirksts un zeltnesis. Mazo pirkstiņu arī var apsvērt izmantošanai verifikācijā kā otro pirkstu (vienīgais pirksts), ja nav nekādu citu iespēju.
                     
                  Visos gadījumos:
            
                        a)
                     
                     
                        pirkstu nospiedumus noņem no tās rokas, kuru izmanto reģistrācijai;
                     
                  
                        b)
                     
                     
                        saskaņā ar ANSI/NIST-ITL 1-2011 standartu attiecībā uz katru atsevišķu pirksta nospieduma attēlu min, par kuru pirkstu ir runa: atjaunināts 2015. gada standarts (vai jaunāka versija);
                     
                  
                        c)
                     
                     
                        uz permutāciju (7) balstīta verifikācija nodrošina, ka katrā no šīm abām kopām noņemtie pirkstu nospiedumi tiek savstarpēji salīdzināti neatkarīgi no to novietojuma. Jābūt iespējai šo funkciju iespējot vai atspējot centrālā līmenī, ietekmējot visus lietotājus.
                     
                  Ja pastāvīgi vai uz pagaidu laiku fiziski nav iespējams noņemt pirkstu nospiedumus, pirkstu nospiedumus vienmēr identificē saskaņā ar ANSI/NIST-ITL 1-2011: Atjaunināts 2015. gada standarts (vai jaunāka versija) un IIS saskarnes kontroldokuments
            3.2.2.   Sejas attēls
            
            CS-IIS veic biometriskās verifikācijas, izmantojot faktiskos sejas attēlus.
            3.3.   Biometriskās identifikācijas un meklēšanas
            
            3.3.1.   Regulas (EK) 2017/2226 3. nodaļā definētajos nolūkos
            
            Citos nolūkos, kas nav tiesībaizsardzības nolūki, ir pieejamas vairākas meklēšanas konfigurācijas. Ir vismaz viena meklēšanas konfigurācija, kas atbilst prasībām, kuras noteiktas Komisijas īstenošanas lēmumā, ar ko nosaka ieceļošanas/izceļošanas sistēmas (IIS) veiktspējas prasības (8), un citas iespējamās meklēšanas konfigurācijas, kurām ir atšķirīgas precizitātes prasības (mazāk stingras vai stingrākas).
            
               Pirkstu nospiedumu izmantošana
            
            Citos nolūkos, kas nav tiesībaizsardzības nolūki, CS-IIS veic biometriskās identifikācijas un meklēšanas, izmantojot vai nu četru pirkstu virsmas kontrolnospiedumus, vai arī četru pirkstu virsmas kontrolnospiedumus kopā ar faktisko sejas attēlu, un tikai attiecībā uz biometriskajiem datiem, kas atbilst piemērojamām kvalitātes robežvērtībām. Biometrisko identifikāciju veic, izmantojot pirkstu nospiedumu datus ar augstākais vienu attēlu katram pirkstam (NIST identifikācija 1–10).
            Izmanto šādu pirkstu nospiedumu datus: rādītājpirksts, vidējais pirksts, zeltnesis un mazais pirkstiņš. Izmanto vienas un tās pašas rokas pirkstu nospiedumus, sākot ar labo roku.
            Pirkstu nospiedumu datus pareizi marķē, lai varētu noteikt, uz kuru pirkstu tie attiecas. Ja pastāvīgi vai uz pagaidu laiku fiziski nav iespējams noņemt pirkstu nospiedumus, pirkstu nospiedumus vienmēr identificē saskaņā ar ANSI/NIST-ITL 1-2011: Izmanto 2015. gada standartu (9) (vai jaunāku versiju) un pārējos pirkstus, ja tādi ir.
            Ja identifikācijas neveic robežpārbaužu ietvaros, CS-IIS jābūt kapacitātei pieņemt pirkstu nospiedumus, kas iegūti ar pārvelšanas metodi, no iestādēm, kurām ir piekļuve IIS un kurām saskaņā ar citu Eiropas regulējumu arī ir atļauts izmantot pirkstu nospiedumus, kas iegūti ar pārvelšanas metodi. Ja iestāde identifikāciju veic, izmantojot abu roku pirkstus, CS-IIS veic divas identifikācijas – vienu ar labās rokas pirkstiem un vienu ar kreisās rokas pirkstiem.
            
               Sejas attēla izmantošana
            
            CS-IIS veic biometrisko meklēšanu, izmantojot faktiskos sejas attēlus kopā ar pirkstu nospiedumu datiem saskaņā ar iepriekšējā sadaļā “Pirkstu nospiedumu izmantošana” paredzētajiem noteikumiem.
            3.3.2.   Tiesībaizsardzības nolūkos
            
            Tikai tiesībaizsardzības nolūkos meklēšanu var veikt, pamatojoties uz šādiem biometriskajiem datiem:
            
                        —
                     
                     
                        pirkstu nospiedumu datu kopas, kurās ir vismaz viens pirkstu nospiedums,
                     
                  
                        —
                     
                     
                        pirkstu nospiedumu dati, kas iegūti ar pārvelšanas metodi, un nesegmentēti pirkstu nospiedumu dati,
                     
                  
                        —
                     
                     
                        latentie pirkstu nospiedumi,
                     
                  
                        —
                     
                     
                        sejas attēls kopā ar pirkstu nospiedumu datiem,
                     
                  
                        —
                     
                     
                        tikai sejas attēls.
                     
                  Ja pirkstu nospiedumu meklēšana tiek veikta tiesībaizsardzības jomā, ir jāveic roku permutācija (10). Roku permutācijas izmantošana ir konfigurējama (iespējot/atspējot) centrālajā līmenī, ietekmējot visus lietotājus.
            Tiesībaizsardzības nolūkos identifikāciju ar pirkstu nospiedumiem veic attiecībā uz visiem uzglabātajiem pirkstu nospiedumiem, neņemot vērā pirkstu nospiedumu kvalitāti, vai attiecībā tikai uz tiem pirkstu nospiedumiem, kuri atbilst konkrētai kvalitātes robežvērtībai, kas noteikta meklēšanai izmantotājā lietotāja meklēšanas konfigurācijā. CS-IIS pieprasījuma iesniedzējai dalībvalstij iesniedz atbilstošos biometriskos datus kopā ar norādi par iegūto pirkstu nospiedumu kvalitāti. Ja atbilsme ir ar zemas kvalitātes pirkstu nospiedumiem, tiesībaizsardzības iestādi informē, ka atbilsmes apstiprināšanai ir vajadzīgas papildu verifikācijas. Robežvērtības, kuras norāda “zemu datu kvalitāti” un kurām nepieciešamas papildu verifikācijas, precizē Regulas (ES) 2017/2226 37. panta 1. punktā minētajās tehniskajās specifikācijās.
            Biometrisko datu meklēšanu, izmantojot tikai sejas attēlu, var veikt tikai saskaņā ar Regulas (ES) 2017/2226 32. panta 2. punktu. Šādā gadījumā lietotājs norāda maksimālo atrasto atbilstošo kandidātu skaitu. Maksimālais datņu skaits ir četri simti. Sākumā lietotājs gūst piekļuvi divsimt atbilstošākajām datnēm. Nepieciešamības gadījumā sistēma sniedz piekļuvi pārējām divsimt datnēm, ja lietotājs apstiprina, ka sākotnējā meklēšanas rezultātā nekāda atbilsme netika gūta.
            
               (1)  https://www.nist.gov/services-resources/software/development-nfiq-20
            
               (2)  Ja iespējams, veic sejas attēlu novērtējumu un pārbaudi attiecībā pret ICAO dokumenta 9303 3.9. punkta kritērijiem un Francijas ieteikumu Francijas vīzu pieteikumiem.
            
               (3)  Terminu “virsma” (“flat”) lieto saskaņā ar ISO/IEC vārdnīcu, un tam ir tā pati nozīme kā terminam “uzspiešana” (“plain”), kas lietots ANSI/NIST standartā.
            
               (4)  ANSI/NIST-ITL 1-2011 standarts Data Format for the Interchange of Fingerprint, Facial, Scar Mark & Tattoo (SMT) Information, pieejama šeit: https://www.nist.gov/publications/data-format-interchange-fingerprint-facial-other-biometric-information-ansinist-itl-1-1.
            
               (5)  Eiropas Parlamenta un Padomes 2008. gada 9. jūlija Regula (EK) Nr. 767/2008 par Vīzu informācijas sistēmu (VIS) un datu apmaiņu starp dalībvalstīm saistībā ar īstermiņa vīzām (VIS regula) (OV L 218, 13.8.2008., 60. lpp.).
            
               (6)  Tas var būt gadījumā, ja ceļotājam nav elektroniska dokumenta, vai gadījumos, kad ceļošanas dokumentā ir iekļauta sejas attēla iezīme (token), nevis pats attēls, kā tas ir atļauts, piemēram, ICAO dokumentā Nr. 9303.
            
               (7)  Permutācija ir īpašs biometrisko datu salīdzināšanas sistēmas konfigurācijas veids, kas nodrošina, ka katra no šīm abām kopām noņemtie pirkstu nospiedumi tiek savstarpēji salīdzināti neatkarīgi no to novietojuma kopā. Tas nodrošina iespējamo cilvēka kļūdu novēršanu attiecībā uz pirkstu secību, kā arī vislielāko iespējamo biometrisko precizitāti verifikācijas nolūkos.
            
               (8)  C(2019) 1260.
            
               (9)  Idem.
            
               (10)  Roku permutācija ļauj salīdzināt vienas rokas pirkstu nospiedumus ar otras rokas pirkstu nospiedumiem. Tādējādi tiek uzlabota atbilsmes precizitāte, ja nav zināms, no kuras rokas paraugs ir ņemts.